
הכנסת השש-עשרה






נוסח לא מתוקן

מושב שני

פרוטוקול מס' 82

מישיבת ועדת העבודה, הרווחה והבריאות

יום שלישי, ב' בחשוון התשס"ז (24 באוקטובר 2006), שעה 14:00

סדר היום:
תקנות הביטוח הלאומי (קביעת הכנסה בביטוח זקנה ושארים), התשס"ו-2006

נכחו:
חברי הוועדה: משה שרוני – היו"ר

מוזמנים:
שלומי מור 
- המוסד לביטוח לאומי


אורנה צח
- רואת חשבון 

יועץ משפטי:
גיל שבתאי

מנהל/ת הוועדה: 
וילמה מאור

קצרנית:
רויטל יפרח

תקנות הביטוח הלאומי (קביעת הכנסה בביטוח זקנה ושאירים), התשס"ו-‏2006

היו"ר משה שרוני:

אני פותח את הישיבה בנושא תקנות הביטוח הלאומי (קביעת הכנסה בביטוח זקנה ושארים. נציג משרד האוצר ישנו?

קריאות:


לא.

שלומי מור:

אני מהמוסד לביטוח לאומי. מדובר כאן בתיקון תקנות הביטוח הלאומי (קביעת הכנסה בביטוח זקנה לשארים), תיקון אשר בא להיטיב עם אוכלוסיית הזכאים לקצבת זקנה. מדובר בייתר פירוט באוכלוסיית הזכאים לקצבת זקנה בין הגילאים 66 ו-4 חודשים ל-70 - -

היו"ר משה שרוני:

עצמאיים?

שלומי מור:

לא רק עצמאיים אלא כל מי שהגיע לגיל 66 ו-4 חודשים עד גיל 70, זכאותו לקצבת זקנה מותנית במבחן הכנסות. מגיל 70 ואילך אין יותר מבחן הכנסות וכל אחד זכאי לקצבת זקנה. בגיל הזה, 66 ו-4 חודשים עד 70 יש מבחן הכנסות. התיקון הזה נוגע להכנסות - -

היו"ר משה שרוני:

מתי נקבע החוק הזה?

שלומי מור:

עד לפני כשנה או שנתיים מדובר היה בגילאים 65 עד 70, אלא שבתיקון החוק - -

גיל שבתאי:

השאלה היא לעניין מבחן ההכנסה.

שלומי מור:

לעניין נשים, דרך אגב, הגיל המותנה הוא 60 עד 65 וזה משתנה מדי תקופה. 

התקנות עוסקות במבחן ההכנסות. עד ליום זה, קשיש לצורך מבחן הכנסותיו יכול היה להשתכר מעבודתו כ-4000 שקלים, אני לא מדייק אבל בערך, וסכום נוסף של כ-8000 שקלים הכנסות שאינן מעבודה, ובכל זאת יהיה זכאי לקצבת זקנה מלאה. בא התיקון - -

גיל שבתאי:

מה הפער?

שלומי מור:

אם הוא ירוויח 8000 מהכנסה שאיננה מעבודה פלוס 4000 מהכנסה שהיא עבודה, זאת אומרת 12000 שקלים, עדין זכאותו לקצבה לא תפגע. רק מעבר לזה זכאותו תתחיל להיפגע.

היו"ר משה שרוני:

זה סכום די רציני.

שלומי מור:

נכון, ועל אף שזה סכום רציני, אנחנו מבקשים להקל ואומרים היום שאם לצורך הכנסותיו שאינן מעבודה הוציא אותו אדם סכומים בקשר ישיר עם הכנסתו, סכומים אלה לא יובאו בחשבון. דוגמה פשוטה: אדם שמשכיר נכס ומקבל הכנסה מסוימת מדי שנה אלא שעל אותו נכס יש לו הוצאות כי דוד המים התפוצץ והוא צריך לשלם כל מיני הוצאות ואגרות עירוניות אחרות - 

היו"ר משה שרוני:

אחזקת הבית...

שלומי מור:

תודה אדוני, סכום זה כיום לא מובא בחשבון. זאת אומרת, אנחנו לא מסתכלים על ההכנסה נטו אלא על ההכנסה ברוטו. היום, אנחנו נסתכל על ההכנסה נטו, וזה טיבו של התיקון כאשר מקורו הוא למעשה הרציונאל המעוגן בחוק הביטוח הלאומי ששם לצורך בחינת הכנסותיו של אדם לא מביאים את הכנסותיו ברוטו אלא לאחר שנוכו ההוצאות הקשורות במישרין בהשגת ההכנסה.

תיקון נוסף שאנחנו מביאים כאן, אדוני, הוא תיקון שהיה צריך להיעשות מזמן והוא ביטול או בקשה למחיקה של סעף 1א5 לאותן התקנות, שמדבר על כך שלא יראו כהכנסה הענקות לפי סעיף 41 לחוק החיילים המשוחררים (החזרה לעבודה). מדובר באיזו שהיא קצבה שמזמן בטלה, כך שהיא איננה רלבנטית עוד ולמען הסדר הטוב אנחנו מבקשים לבטל גם את הסעיף הזה.

וילמה מאור:

זה חסר משמעות.

שלומי מור:

נכון. אוסיף עוד, שמכיוון ואיננו יודעים את העלות של התיקון הזה, הוא מובא היום בפני אדוני כהוראת שעה לשנתיים, שלאחריה ייבחן העניין.

היו"ר משה שרוני:

מישהו רוצה להוסיף עוד משהו?

גיל שבתאי:

היוזמה לחקיקה הזאת היא של הביטוח הלאומי?

שלומי מור:

לא, היוזמה היא של חברתי גברת אורנה צח.

אורנה  צח:

אני יו"ר ועדת הקשר של לשכת רואי החשבון עם המוסד לביטוח לאומי. אני פניתי לפני מספר שנים למחלקת תחום זקנה עם תיק מסוים של גברת, שההכנסה שלה בשכר דירה המקורי שיש בחוזה היה כ-300000 שקל ומשהו בשנה. אבל מזה היא היתה צריכה לתת חצי לשותפה שלה ועוד רבע היו הוצאות. טענתי שמגיעה לה קצבה. ביטוח לאומי אמר שהם לא יכולים לתת את הקצבה כיוון שהם צריכים להשתמש בברוטו בשכר הדירה ואמרתי להם: זה לא יכול להיות. תמיד חייבו את דמי הביטוח לפי הסכום אחרי ההוצאות. איך זה יכול להיות שעכשיו שוללים ממנה קצבת זקנה? אמרו: את צודקת, אבל יש איזו שהיא אי התאמה בין התקנות של זקנה לבין החוק של הגביה של התשלום. הם התארגנו ובאו לקראתי ולקראת הצדק, ועשו את התיקון בצורה כזאת שעכשיו לא יבקשו את ההסכם לשכר דירה אלא יסתפקו בהכנסות לניכוי ההוצאות, שמחויב במס הכנסה.

היו"ר משה שרוני:

אנחנו באמת מודים לך וכן ירבו אנשים כאלה כדי להביא לטובת האנשים האחרים.

אורנה צח:

אני חייבת לומר שצריך שיתוף פעולה.

היו"ר משה שרוני:

בטוח. אם לא היה שיתוף פעולה, לא היינו כאן. אנחנו מאשרים את ההצעה. תודה רבה. הישיבה נעולה. 

הישיבה ננעלה בשעה 14:30.

